《丁酉元日年七十一》
元代·方回

晚节诗如白乐天，每逢元日有新篇。
九胪唱第今三纪，七袠开端又一年。
风雪五年怜过马，儿孙百指望归船。
老身穷健无烦恼，犹倚文章卖酒钱。
扶胥湾口铁山头，汗漫空为万里游。
一第仅如晁济北，万诗堪继陆严州。
可用老扶灵寿杖，也曾亲到结邻楼。
余生无所求于世，今世何人识故侯。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。